KOMMISSIONENS FORORDNING (EF) Nr. 18/97 af 8. januar 1997 om ændring af forordning (EØF) nr. 3886/92 om gennemførelsesbestemmelser for præmieordningerne for oksekød

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 2222/96 (2), særlig artikel 4i, stk. 5, og artikel 25, og

ud fra følgende betragtninger:

Ved Kommissionens forordning (EØF) nr. 3886/92 af 23. december 1992 om gennemførelsesforanstaltninger for de præmieordninger, der er fastsat i Rådets forordning (EØF) nr. 805/68 om den fælles markedsordning for oksekød, og om ophævelse af forordning (EØF) nr. 1244/82 og (EØF) nr. 714/89 (3), senest ændret ved forordning (EF) nr. 2311/96 (4), er der fastsat visse gennemførelsesbestemmelser for præmien for tidlig markedsføring af kalve af kødrace; for at sikre, at ordningen forvaltes effektivt, er det nødvendigt at præcisere visse bestemmelser, især vedrørende præsentationsformen for slagtekroppen og indgivelsen af de relevante oplysninger til Kommissionen;

for at undgå flytninger af dyr i spekulationsøjemed bør den periode, hvor dyrene skal holdes på bedriften, jf. artikel 50, stk. 4, litra a), i forordning (EØF) nr. 3886/92, forlænges;

ifølge artikel 4i, stk. 2, i forordning (EØF) nr. 805/68 kan der under visse omstændigheder anvendes andre statistikker end dem, der offentliggøres af Eurostat, som reference ved bestemmelsen af maksimumsvægten af slagtekroppe af præmieberettigede kalve af kødrace; Tyskland har forelagt alternative tal for kalvekødsproduktionen i 1995; efter kontrol af disse statistikker kan Kommissionen acceptere, at de anvendes til beregning af maksimumsvægten; vægten for Tyskland i bilag IV til forordning (EØF) nr. 3886/92 bør derfor ændres;

ifølge artikel 53, litra a), i forordning (EØF) nr. 3886/92 omregnes forarbejdningspræmien og præmien for tidlig markedsføring ved hjælp af den landbrugsomregningskurs, der anvendes den 1. januar i det kalenderår, hvor dyret slagtes; på baggrund af præmiernes markedsorienterede karakter bør omregningskurserne i højere grad afspejle de faktiske økonomiske forhold; landbrugsomregningskursen bør derfor være den, der anvendes den første dag i måneden forud for den måned, hvor slagtning finder sted;

på baggrund af den sene offentliggørelse af EF's gennemførelsesbestemmelser og for at skabe lige adgang til ordningen bør der vedtages overgangsforanstaltninger vedrørende sidste frist for indgivelse af præmieansøgninger;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

I forordning (EØF) nr. 3886/92 foretages følgende ændringer:

1) Artikel 50, stk. 2, affattes således:

»2. Slagtekropsvægten af hvert dyr fastlægges ud fra den slagtekropsklassifikation, der blev benyttet ved opgørelsen af den statistiske produktion af kalvekød i 1995 som meddelt til Kommissionens Statistiske Kontor, hvis det er relevant, efter anvendelse af ensartede nationale koefficienter, der blev benyttet i 1995 for at tage hensyn til en afvigende præsentationsform for slagtekroppen ved vejning på slagteriets vægt inden afblødning.«

2) I artikel 50, stk. 4, litra a), ændres »60« til »90«.

3) I artikel 50, stk. 4, litra b), udgår »eller dele deraf«.

4) I artikel 50a, stk. 1, indsættes følgende punktum:

»Ansøgninger for dyr, der er slagtet inden den 25. december 1996, kan dog indgives indtil den 15. januar 1997 inklusive.«

5) Artikel 50a, stk. 2, tredje led, udgår.

6) I artikel 50b, stk. 3, andet afsnit, udgår »daglige«.

7) Artikel 52, litra c), nr. iii) og iv), affattes således:

»iii) medlemsstaterne underretter hver onsdag Kommissionen om følgende:

- antallet af dyr opdelt i grupper på 10 kg begyndende med maksimumsvægten i bilag IV, der blev modtaget præmieansøgninger for i den foregående uge

- antallet af dyr, for hvilke der a) er indgivet præmieansøgninger og b) præmieansøgningerne er blevet godkendt siden ordningens begyndelse

iv) medlemsstaterne meddeler den 15. i hver måned Kommissionen det samlede antal kalve af kødrace, der er slagtet den foregående måned, og den samlede slagtekropsvægt som fastslået i overensstemmelse med artikel 50, stk. 2.«

8) Artikel 53, litra a), affattes således:

»a) - forarbejdningspræmien og præmien for tidlig markedsføring omregnes ved hjælp af den landbrugsomregningskurs, der anvendes den første arbejdsdag i måneden umiddelbart forud for den måned, hvor dyret slagtes

- sæsonpræmien omregnes ved hjælp af den landbrugsomregningskurs, der anvendes den 1. januar i det kalenderår, hvor dyret slagtes.«

9) I bilag IV ændres vægten »103« kg for Tysklands vedkommende til »112« kg.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. december 1996. Artikel 1, stk. 2 og 8, anvendes dog fra datoen for denne forordnings ikrafttrædelse.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 8. januar 1997.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 24.

(2) EFT nr. L 296 af 21. 11. 1996, s. 50.

(3) EFT nr. L 391 af 31. 12. 1992, s. 20.

(4) EFT nr. L 313 af 3. 12. 1996, s. 9.